Demand rises for CBI probe into forest officer Soumya's mysterious death in wife presence | ପୋଲିସ ଓ କ୍ରାଇମ୍ ବ୍ରାଞ୍ଚର ତଦନ୍ତ ଉପରେ ସୌମ୍ୟରଞ୍ଜନଙ୍କ ପରିବାର ଲୋକେ ଘୋର ଆପତ୍ତି ଉଠାଇଛନ୍ତି । ଏହି ମାମଲା ଉପରେ ନଜର ରଖିଥିବା ଲୋକଙ୍କ କହିବାନୁସାରେ ଅବସର ପୂର୍ବରୁ ତଦନ୍ତରେ ପୂର୍ଣ୍ଣଚ୍ଛେଦ ପକାଇବାକୁ SP ପ୍ରୟାସ କରୁଛନ୍ତି ।
Share this:
ପାରଳାଖେମୁଣ୍ଡି/ଭୁବନେଶ୍ୱରଃ ଯୁବ ବନ ଅଧିକାରୀ ସୌମ୍ୟରଞ୍ଜନ ମହାପାତ୍ରଙ୍କ ରହସ୍ୟମୟ ମୃତ୍ୟୁ ମାମଲାରେ ପୋଲିସ ତଦନ୍ତ ଜାରି ରହିଥିବା ବେଳେ ଏ ପର୍ଯ୍ୟନ୍ତ ପୋଲିସ ହାତରେ ଲାଗିଥିବା ପ୍ରମାଣ ଓ ପୋଷ୍ଟମର୍ଟମ ରିପୋର୍ଟରୁ ଏହା ଏକ ହତ୍ୟା ନା ଆତ୍ମହତ୍ୟା ତାହା ସ୍ପଷ୍ଟ ହୋଇ ପାରିନାହିଁ । ଏହି ଚର୍ଚ୍ଚିତ ଘଟଣାର ସିବିଆଇ ତଦନ୍ତ ଦାବି କରି ହାଇ କୋର୍ଟଙ୍କ ଦ୍ବାରସ୍ଥ ହୋଇଛି ଏକ ସ୍ବେଚ୍ଛାସେବୀ ସଙ୍ଗଠନ ।
ଏହି ମାମଲାର ତଦନ୍ତ ସିବିଆଇ କରୁ କିମ୍ବା ହାଇ କୋର୍ଟଙ୍କ ଜଣେ ବିଚାରପତିଙ୍କ ତତ୍ତ୍ବାବଧାନରେ ଏହାର ତଦନ୍ତ ହେଉ ବୋଲି ପ୍ରାର୍ଥନା କରି ଏକ ଜନସ୍ବାର୍ଥ ମାମଲା ଦାଏର କରିଛି ଭାରତୀୟ ବିକାଶ ପରିଷଦ ନାମକ ସଙ୍ଗଠନ । ପିଟିସନରେ ପୋଲିସ ତଥା କ୍ରାଇମ୍ ବ୍ରାଞ୍ଜର ତଦନ୍ତକୁ ନେଇ ସନ୍ଦେହ ପ୍ରକାଶ କରାଯାଇଛି । ତଦନ୍ତ ଚାଲିଥିବା ବେଳେ ଅନ୍ୟତମ ଅଭିଯୁକ୍ତ ଥିବା ପାରଳାଖେମୁଣ୍ଡିର ଡି.ଏଫ୍.ଓ. ସଂଗ୍ରାମ କେଶରୀ ବେହେରା ଓ ଗୁରାଣ୍ଡି ଥାନାଧିକାରିଣୀ ମମତାରାଣୀ ପଣ୍ଡାଙ୍କୁ ପୋଲିସ ଦେଇଥିବା କ୍ଲିନ୍ ଚିଟ୍ ଉପରେ ଆବେଦନକାରୀଙ୍କ ଓକିଲ ପ୍ରଶ୍ନ ଉଠାଇଛନ୍ତି । ଏହି ମାମଲାରେ କେନ୍ଦ୍ର ଓ ରାଜ୍ୟ ସରକାରଙ୍କ ସହ ଗୃହ ବିଭାଗର ପ୍ରମୁଖ ସଚିବ, ପୋଲିସ ଡିଜି, ଗଜପତି ଏସ୍.ପି. ଓ ପାରଳାଖେମୁଣ୍ଡି ଥାନାଧିକାରୀଙ୍କୁ ପକ୍ଷଭୁକ୍ତ କରାଯାଇଛି ।
"ଏହି ଚର୍ଚ୍ଚିତ ଘଟଣାରେ ଲାଗୁଛି ରାଜ୍ୟ ପୋଲିସ ଓ କ୍ରାଇମ୍ ବ୍ରାଞ୍ଚ୍ ପ୍ରକୃତ ତଥ୍ୟ ବାହାର କରିପାରିବ ନାହିଁ । ଯଦିଓ ଏହି ମାମଲାରେ କ୍ରାଇମ୍ ବ୍ରାଞ୍ଚ୍ ବି ତଦନ୍ତରେ ସାମିଲ ଅଛି ଓ ତଦନ୍ତ ଏବେ ବି ଚାଲିଛି, ଗଜପତି ଏସ୍.ପି. ନିଜ ତରଫରୁ ଘୋଷଣା କରୁଛନ୍ତି ଯେ ଡି.ଏଫ୍.ଓ. ଓ ପୋଲିସ ଅଧିକାରିଣୀ ମମତା ପଣ୍ଡାଙ୍କୁ କ୍ଲିନ୍ ଚିଟ୍ ଦିଆଯାଇଛି । ତେଣୁ ଏହି ମାମଲାରେ କ'ଣ ଅଛି ତାହା ରାଜ୍ୟ ପୋଲିସ ବାହାର କରିପାରିବ ନାହିଁ । ସେଇଥି ପାଇଁ ଆମେ ମାନ୍ୟବର ହାଇ କୋର୍ଟଙ୍କୁ ନିବେଦନ କରିଛୁ ସିବିଆଇ ତଦନ୍ତ ଆଦେଶ ଦେବା ପାଇଁ । ନହେଲେ ହାଇ କୋର୍ଟଙ୍କ ଜଣେ ବିଚାରପତିଙ୍କ ତତ୍ତ୍ବାବଧାନରେ ଏହାର ତଦନ୍ତ ହେଉ ବୋଲି ଆମେ ପ୍ରାର୍ଥନା କରିଛୁ," କହିଛନ୍ତି ଭାରତୀୟ ବିକାଶ ପରିଷଦ ସଙ୍ଗଠନର ଓକିଲ ଗୋପାଳ ଜେନା ।
ସବୁଠୁ ବଡ଼ କଥା ହେଉଛି ଯେ ଗଜପତି ଏସ୍.ପି. ତପନ କୁମାର ପଟ୍ଟନାୟକଙ୍କ ଅବସର ସମୟ ପାଖେଇ ଆସୁଥିବାରୁ ତାହା ଦ୍ୱାରା ଏହି ତଦନ୍ତ ପ୍ରଭାବିତ ହେଉଛି ବୋଲି ଆଶଙ୍କା ପ୍ରକାଶ ପାଇଛି । ଏହି ମାମଲା ଉପରେ ନଜର ରଖିଥିବା ଅନେକ ଲୋକଙ୍କ କହିବା ଅନୁସାରେ ନିଜ ଅବସର ପୂର୍ବରୁ ତଦନ୍ତରେ ପୂର୍ଣ୍ଣଚ୍ଛେଦ ପକାଇବାକୁ ଏସ୍.ପି. ପ୍ରୟାସ କରୁଥିବା ଅଭିଯୋଗ ଶୁଣିବାକୁ ମିଳୁଛି । ତପନ କୁମାର ପଟ୍ଟନାୟକ ଆଉ ତିନି ଦିନ ପରେ ଅବସର ନେଉଛନ୍ତି ।
ପୋଲିସ ଓ କ୍ରାଇମ୍ ବ୍ରାଞ୍ଚର ତଦନ୍ତ ଉପରେ ସୌମ୍ୟରଞ୍ଜନଙ୍କ ପରିବାର ଲୋକେ ଘୋର ଆପତ୍ତି ଉଠାଇଛନ୍ତି । ସୌମ୍ୟରଞ୍ଜନଙ୍କ ପରିବାର ନିଜ ପତ୍ନୀ ବିଦ୍ୟାଭାରତୀଙ୍କ ଉପସ୍ଥିତିରେ ସୌମ୍ୟଙ୍କ ମୃତ୍ୟୁ ହେବା ଘଟଣାକୁ ଏକ ସୁନିୟୋଜିତ ହତ୍ୟାକାଣ୍ଡ ବୋଲି ଅଭିଯୋଗ କରି ଆସୁଥିବା ବେଳେ ଏ ପର୍ଯ୍ୟନ୍ତ ପୋଲିସର ତଦନ୍ତରୁ ହତ୍ୟା ସନ୍ଦେହ ଦିଗରେ କୌଣସି ତଥ୍ୟ ଓ ପ୍ରମାଣ ସାମ୍ନାକୁ ଆସିପାରିନାହିଁ ।
ଗଜପତି ପୋଲିସ ମାତ୍ର ଛଅ ମାସ ତଳେ ବିବାହ କରିଥିବା ୩୨ ବର୍ଷୀୟ ଏ.ସି.ଏଫ୍. ସୌମ୍ୟରଞ୍ଜନ ମହାପାତ୍ରଙ୍କ ମୃତ୍ୟୁକୁ ଏକ ଦୁର୍ଘଟଣାଜନିତ ଅଗ୍ନି ଅଘଟଣ କହୁଥିବା ବେଳେ ପୋଷ୍ଟମର୍ଟମ ରିପୋର୍ଟ ମଧ୍ୟ ପୋଲିସର ଆକ୍ସିଡେଣ୍ଟ ଥିଓରିକୁ ଖୋରାକ ଯୋଗାଇଛି ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
